N á v r h

na zrušenie uznesenia Slovenskej republiky č. 55 v bode C.1 z 24. januára 2001 

          Uznesenie vlády SR č. 55 z 24. januára. 2001 v bode C. 1 ukladá ministrovi spravodlivosti v spolupráci s ministrom hospodárstva v termíne do 31. 12. 2001 predložiť na rokovanie vlády SR návrh zákona o profesijných komorách.

          Ministerstvo spravodlivosti a ministerstvo hospodárstva na spoločnom rokovaní  dospeli k názoru, že vypracovať návrh predmetného zákona, ktorý by zjednocoval podmienky pre výkon a realizáciu povolania – odbornosti  teda profesie je veľmi obtiažne a prakticky nerealizovateľné.

          V súčasnosti je v Slovenskej republike zákonom zriadených viac ako 30 komôr rôznych profesií, ktoré sa  svojim charakterom a zameraním diametrálne líšia, pričom činnosť, ktorú vykonávajú patrí  kompetenčne rôznym rezortom.

          Z uvedených dôvodov nie je možné v jednom všeobecne formulovanom zákone zosúladiť nerovnaké inštitucionálne podmienky a zároveň zákonne garantovať podmienky odbornej spolupráce jednotlivých profesijných komôr, ako aj ich prepojenosť na príslušné orgány štátnej správy a verejnej správy.

          Vypracovanie všeobecného zákona bez konkrétneho smerovania príslušných ustanovení zákona by najmä s ohľadom  na snahu jednotlivých komôr uzatvárať sa do seba sťažilo prostredie voľného trhu, obmedzilo by  akceptáciu  špecifík  jednotlivých dotknutých odvetví a viedlo by k zhoršeniu kvality poskytovaných služieb, k preberaniu nepríslušných kompetencií, k zvýšeniu administratívneho a poplatkového zaťaženia a k neúmernému zvyšovaniu cien za poskytované služby.

         Z odborného hľadiska spoločným menovateľom výkonu profesie ako slobodného povolania je obmedzovanie a regulovanie prístupu k povolaniu  viažuceho sa na prestíž moci a príjmu, čo úzko súvisí so stratifikáciou jednotlivých skupín povolaní, profesií.

           Za predpokladu, že ide o plne konsolidovanú demokratickú spoločnosť, ktorá funguje bez väčších výkyvov (nízka nezamestnanosť, ekonomická stabilita, politická stabilita, ustálený trh, ... ), proces stratifikácie jednotlivých skupín  povolaní nie je na ujmu spoločnosti.
     
           Prestíž profesie bola úzko spojená s neobmedzenou autoritou, nezávislosťou, samosprávou a kontrolou nezávislého povolania. Klient sa  podroboval pokynom vykonávateľa  slobodného povolania. V súčasnosti sa  prestíž profesie obmedzuje právom klienta posúdiť návrh  a rozhodnúť o spôsobe poskytnutej služby.
       
           Z uvedeného vyplýva v súčasnosti posilňovaná   revízia suverénneho postavenia  jednotlivých profesií, samosprávnych funkcií profesijných komôr (slobodných povolaní).

             V tejto súvislosti rovnako dodávame, že všeobecná právna úprava profesijných komôr nie je súčasťou ani právneho systému Európskej únie a   preto nepredstavuje ani prioritu aproximácie podľa tzv. Bielej knihy a čl. 70 Európskej dohody o pridružení.

             Návrh na zrušenie úlohy vyplývajúcej z uznesenia vlády Slovenskej republiky č. 55 v bode C. 1 z 24. 1. 2001 bol predmetom medzirezortného pripomienkového konania. Vyjadrovalo sa k nemu 27 subjektov (všetky ministerstvá). Pripomienkujúce subjekty sa k návrhu  vyjadrili kladne a bez pripomienok.

Z á v e r

             Na základe uvedeného, ministerstvo spravodlivosti v zhode s ministerstvom hospodárstva navrhuje zrušiť úlohu v bode C. 1 vyplývajúcu z uznesenia vlády SR č. 55 z 24. januára 2001 a odporúča vláde SR  profesijné komory naďalej podľa svojho uváženia zriaďovať zákonom, ktorý upravuje výkon regulovaného povolania (napr. zákon o advokácii, zákon o zdravotnej starostlivosti, stavebný zákon....), čím si štát zachová určitý vplyv na výkon profesijnej činnosti.